Onderwyseres, drie ander sterf in botsingShano Zeelie (Foto: Hoërskool Despatch/Facebook) Hoërskool Despatch is in rou nadat een van sy geliefde onderwysers die naweek in ŉ motorongeluk dood is. Shano Zeelie (28) en drie ander mense is Sondag net na middernag in die botsing op die N2 tussen die Seaview- en Baywest-afdraai in Kabegapark in die rigting van Gqeberha dood. Volgens kapt. Sandra Janse van Rensburg, polisiewoordvoerder, het Zeelie se Ford Fiesta reg van voor teen ŉ VW Polo gebots. Zeelie sowel as die bestuurder van die Polo, Raeeza Ahmed (19), en haar twee passasiers, Moegamat Noor Fredericks (23) en Raeez Thompson (14), is op die toneel dood. ŉ Derde passasier in die Polo is na ŉ hospitaal geneem vir behandeling. “Die presiese omstandighede rondom die noodlottige botsing word ondersoek. ŉ Saak van strafbare manslag is aanhangig gemaak.” Volgens Hoërskool Despatch het hy met groot skok en diepe hartseer van Zeelie se dood kennis geneem. “Ons het dié sonnige, sprankelende jong meisie leer ken as iemand wat elke dag voluit geleef het. “Shano se innemende geaardheid het oud en jonk by haar laat aanklank vind. Sy het altyd tyd vir ŉ geselsie gehad. Die kollegas en leerders sal haar baie mis. “Shano, wat ook pragtig kon sing, se gunstelinglied was ‘Mej. Sonneblom’ van Die Heuwels Fantasties. Ons sal haar onthou as Hoërskool Despatch se Mej. Sonneblom.” Die skool het sy innige simpatie met Zeelie se familie en vriende betuig.